Χρυσοχώρι Αρκαδίας

Το Χρυσοχώρι (παλαιότερη ονομασία Βλάχοι) του Δημοτικού Διαμερίσματος Χρυσοχωρίου του πρώην Δήμου Ηραίας της Δημοτικής Ενότητας Ηραίας του Δήμου Γορτυνίας ανήκει στον Νομό Αρκαδίας. Ο οικισμός είναι χτισμένος σε ημιορεινή περιοχή στα δυτικά της Ηραίας πάνω στην παραποτάμια κοιλάδα του ποταμού Λάδωνα. Στο Χρυσοχώρι βρίσκεται και το τελείωμα του εξωτικού φαραγγιού της Γκούρας που ξεκινά από του Σέρβου. Αν και σε χαμηλό υψόμετρο (143 μέτρα), προσφέρει σημεία με όμορφη θέα στον γύρω καταπράσινο κάμπο. Η περιοχή είναι αρκετά εύφορη και γόνιμη λόγω του ποταμού Λάδωνα. Στην άκρη του χωριού σε όμορφα διαμορφωμένο χώρο βρίσκεται το παλιό Δημοτικό Σχολείο και η εκκλησία του Αγίου Γεωργίου.

Λίγο πιο έξω από το χωριό βρίσκεται η γέφυρα "Κοκλαμά" του ποταμού Λάδωνα που συνδέει την δυτική περιοχή της Ηραίας και κυρίως την Κάτω Ηραία με την υπόλοιπη Γορτυνία.

Επίσης στην επικράτεια του Χρυσοχωρίου βρίσκεται και γειτονικός οικισμός Γαρατζινού πάνω στην επαρχιακή οδό Δημητσάνας - Μπερτσιάς λίγο πριν την Γέφυρα "Κοκλαμά".

Δημογραφικά στοιχεία 
Το Χρυσοχώρι σήμερα είναι ένας μικρομεσαίος οικισμός που σύμφωνα με την απογραφή του 2011 είχε 95 μόνιμους κατοίκους. Ενώ με την παλαιά απογραφή του 2001 οι μόνιμοι κάτοικοι του χωριού ήταν 180. Οι λίγοι πλέον κάτοικοι του χωριού ασχολούνται κυρίως με την γεωργία αλλά και λιγότερο βέβαια με την κτηνοτροφία.

Γεωγραφικά στοιχεία 
Το Χρυσοχώρι συνδέεται οδικά με την επαρχιακή οδό Δημητσάνας - Γεφυρας Μπερτσιάς με παράδρομο μήκους 800 μέτρων, με το Αγιονέρι με χωματόδρομο μήκους 3,5 χιλιομέτρων και με τα Όχθια επίσης με χωματόδρομο 7 χιλιομέτρων. Το Χρυσοχώρι απέχει 32 χιλιόμετρα από τα Λαγκάδια, 43 χιλιόμετρα από την Δημητσάνα και 88 χιλιόμετρα από την Τρίπολη.

Παραπομπές 

Δήμος Γορτυνίας
Χωριά του νομού Αρκαδίας